  Майя Бывальцева Та дыре Росавтодорын «Кышкыттэмлыко но ӟечлыко сюресъёс» ӵектосэз быдэстонъя улосвылъёслэсь программаоссэс нырысь-валысь эскеронъёс мыно. Удмуртия 2019-2024 аръёсы сюресъёсты тупатонъя программалэсь ӵектоссэ 27-тӥ куарусёнэ утиз. Со сярысь ивортӥз федерал проектлэн улосвылысь ивортодэтъя менеджерез Елизавета Нижегородцева. Кенешон дыръя Росавтодорысь ӧнерчиос улосвыл программае ватсанъёс но тупатонъёс пыртон ласянь дэмланъёс сётӥзы. Азьланяз, вань воштонъёсты пыртэм бере, ужкагазэз вылысь эскерозы на. Удмуртилэн 2019-2021 аръёслы чаклам программаезъя йӧскалык ӵектос улсын Ижкар агломерациысь 33,5 иськем улосвыл сюресъёсты тупатъяны чакламын. Быръем люкетъёсъя элькунын улӥсьёс ялан ӝожтӥсько, тулыс но сӥзьыл отӥ мынон-ветлонэн шугъяськонъёс кылдо. Бадӟым ужрадъёс интыысь сюресъёс вылын но ортчытозы. 2019-тӥ арын Ижкарын Колосковой но Берш архитектор ульчаосты рос-прос тупатъяны чаклало. Вуоно гужемлы объектъёсты быръён понна Удмуртиысь транспортъя но сюрес возёсъя министерствоен радъям куара сётонын соос тужгес трос куара люказы. 2019-тӥ арын ӵектос улсын 130 иськем пала автомобиль сюресъёсты тупатъялозы, соос пӧлын карсьӧр трассаос но элькунлэн шоркарысьтыз но пичи каръёсысь ульчаос. Оглом вуоно арын 153 иськем сюресъёс эсэплыко куронъёслы тупатэмын луозы. Нош «Кышкыттэмлыко но ӟечлыко сюресъёс» ӵектосэз 2025-тӥ арозь быдэстон улсын – 522 иськем. Чаклам ужрадъёсты быдэстон сюресъёс вылын кылдылӥсь шудтэм учыръёслэсь лыдзэс кулэстыны юрттоз, пусъё элькунысь транспортъя но сюрес возёсъя министерствоын. Тодэ вайытом, удысэтлэн кивалтӥсез Алексей Горбачёв верамъя, Ижкар агломерациын эсэплыко куронъёслы тупась сюресъёслэн лыдзы туэ 47 процентысен 54 процентозь будӥз. 2018-тӥ арын Ижкар агломерациысь сюресъёсты тупатъянлы 1 миллиард 460 миллион манет висъязы. Кылем арен ӵошатыса, со 30 процентлы тросгес. Ижкарлы 1 миллиард манет пала сётӥзы, элькун трассаосты тупатъяны 447 миллион 100 манет мынӥз. Удмуртиын оглом 117 иськем мында 63 объектъёсты тупатъязы: 12 элькун трассаосты но Ижкарысь ульчаослэсь 43 люкетсэс.Элькунын вань ужъёсты йылпумъязы. Ватсалом, «Кышкыттэмлыко но ӟечлыко сюресъёс» федерал ӵектос эшшо паськытгес луоз. Азьвыл ужъёс 38 бадӟым кар агломерациосын гинэ ӧвӧл, Россиысь 85 улосвылъёсын мынозы. Азьвыл бадӟым каръёслы нимысьтыз саклык висъямын вал ке, табере пичи каръёсын но ёрос центръёсты герӟась сюресъёс вылын югдурез умой пала воштыны кулэ. Со сяна, выль йӧскалык ӵектос ужанрадлыке, сюресъёсты тупатъянэз сяна, выль автомобиль сюресъёсты лэсьтонэз но пыртыны луонлык сётэ.  Тегъёс: Авто Ижкар Удмуртия сюресъёс тупатъянужъёс  